Source: https://atlatszo.blog.hu/2014/01/21/kuria_a_munkavallalonak_joga_van_tudni_hogy_munkaltatoja_helymeghatarozo_szoftverrel_koveti-e/full_commentlist/1?token=dfe0a0387fcd81042f25b3b22704ae61
Timestamp: 2019-03-25 12:03:18
Document Index: 25757724

Matched Legal Cases: ['Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ']

Kúria: titokban nem követhető a munkahelyi telefon - Átlátszó blog
Közpénzből vásárolt telket az eladósodott tatai...
Heti Mutyimondó: Putyin és a péniszpumpa
Fontos privacy-döntést hozott a Kúria január elején. A legfőbb bírói szerv kimondta, hogy jogellenes, ha a munkáltató a munkavállaló hozzájárulása nélkül gyűjt helymeghatározó adatokat annak telefonja segítségével.
A munkamobil, a munkaidő és a magánélet
A bíróság úgy határozott, hogy hiába kap a munkavállaló munkáltatójától ingyenesen telefont a munkához, az nem lehet személyhez fűződő jog megsértésére alkalmas. Márpedig a telefonra a munkavállaló beleegyezése nélkül telepített helymeghatározó alkalmazás, amellyel bármely időpontban – így a munkaidőn kívül is – nyomon követhetők a munkavállaló helyadatai, megsértik a személyhez fűződő jogokat.
A hivatali telefont ráadásul nemcsak munkaidőben lehet használni. A munkáltató és a munkavállaló kötelesek együttműködni, és ennek a kötelezettségnek nemcsak munkaidőben, hanem azon kívül is érvényesülnie kell. A konkrét esetben ez a munkáltató számára azt jelenti – mondta ki a bíróság –, hogy jogellenes a munkaidőn kívüli adatgyűjtés a munkavállalóról annak hozzájárulása nélkül. A bíróság emellett azt is rögzítette, hogy munkaidőben is csak a munkavállaló hozzájárulása mellett képzelhető el jogszerűen az adatgyűjtés.
Felmondási ok?
A konkrét esetben a munkavállaló egy munkatársától értesült arról, hogy a telefonjára helymeghatározó szoftvert telepített a munkáltató. Ezután hasztalan próbált a munkáltatótól információkat szerezni erről, így végül a rendkívüli felmondást választotta. A bíróságnak abban is határoznia kellett, hogy mindez elegendő alap volt-e a rendkívüli felmondáshoz.
A törvény (az ügyben még a régi Munka Törvénykönyve volt releváns) ugyanis kifejezetten általánosan fogalmaz, amikor kimondja, hogy a munkavállaló a munkaviszonyt rendkívüli felmondással megszüntetheti, ha a másik fél a munkaviszonyból származó lényeges kötelezettségét szándékosan vagy súlyos gondatlansággal jelentős mértékben megszegi. Kérdés tehát, hogy a munkavállalói érdeklődés meg nem válaszolása és a jogosulatlan helymeghatározás a munkaviszonyból származó lényeges – az együttműködésre vonatkozó – kötelezettség jelentős megszegésének minősül-e.
A bíróság szerint igen. Az, hogy a munkavállaló nem tájékoztatott megfelelően, és hogy személyiségi jogot sértett, a bíróság szerint megalapozta a rendkívüli felmondást.
Az ítélet felvilágosult és előremutató volta felett érzett örömünket csupán egyetlen tény árnyékolja be: hogy az elsőfokú bíróság még alaptalannak találta a keresetet, és csak a másodfokú bíróság mondta ki a fentieket. A munkavállalónak pedig ezek után még a Kúria jóváhagyását is meg kellett várnia. Ezúton is üdvözöljük az elszántságát!
2014.01.21. 09:55 | asbothm |
https://atlatszo.blog.hu/api/trackback/id/tr15760552
Trackback: Mandiner.Jog blogajánló 2014.01.21. 12:13:01
J_O_L_A_N 2014.01.21. 10:35:04
Persze ez csak a magyar munkáltatókra vonatkozik, az NSA ezután is jogszerűen fogja lehallgatni és követni bárki mobilját, aktiválni a kamerát vagy a mikrofont kikapcsolt telefonon is, stb.
legeslegujabbkor 2014.01.21. 16:18:48
@J_O_L_A_N: Nem kell ilyen messzi példát hoznod, hiszen a magyar titkosszolgálat, sőt a TEK is kapott gumijogszabállyal pár lehetőséget.
Stock 2014.01.21. 17:51:05
és mi van azokkal akik köztisztviselők rokonai (ugye a köztisztviselőkkel kb 3 éve aláírattattak egy papírt, hogy vagy vállalják a jogellenes megfigyelést, vagy mehetnek) és nem járultak hozzá, ugyanis amikor hozzátartozójuk hazajött az említett okmánnyal azt széttépték.... és azóta mégis lehallgatják a telefonját?!?!
ez mikor lesz téma, mert 10 000-reket érint?!
Stock 2014.01.21. 17:53:17
@legeslegujabbkor: ennyi!
ameddig jogállam voltunk bírói engedély kellett a maximum 30 + 15 naphoz, most meg a navra, vagy a hajdu aláírása is elég a végtelenhez!!!!!!!
legeslegujabbkor 2014.01.21. 18:07:31
@Stock: Aláírtad-e vagy sem azt a papírt, nem hiszem, hogy egy pillanatig meggátolná őket valamiben. Nem elég, ha a nyilvános adataidhoz korlátozás nélkül hozzáférhetnek, ennél is több kell. Minden lépésedről tudni akarnak. A hatalom érzése, hogy bármit megtehetsz emberekkel, a legjobb kábítószer.
efi 2014.01.21. 18:11:15
program uninstallál, program lelő, GPS kikapcsol, letilt, telefon kikapcsol, akku kivesz, lehet választani, mind jó.
Tényleg ennyire töketlenek a munkavállalók?
Reggie 2014.01.21. 18:44:18
@efi: Sokkal jobb a sim kartyat atrakni egy masik telefonba, mert konnyen lehet, hogy kotik a ceges informatikai rendszerekre vonatkozo eloriasok, amelyek korlatozhatjak szoftverek telepiteset vagy eltavolitasat.
OkoskaTo:rp 2014.01.21. 18:45:48
@efi: Céges okostelefonon? Vagy te a céges számítógépre is kedved szerint telepítgethetsz és szedhetsz le programokat?
vladimir964 2014.01.21. 18:57:38
Ez így hülyeség ahogy van. Ha egyszer az én pénzemen kap kütyüt a csávó, bizony nem szeretném ha a pénzemet maszek dolgokra herdálná. Meg legfőképp azt is, hogy mennyire hatékony a munkavégzése. Egyébiránt a kocsikban is van már, az nem zavarja a kúriát?
És akkor a víz-, gáz és villanyóra leolvasók személyiségi jogaival mi van, akik immáron kizárólag helymeghatározós cuccokkal járkálnak, olvasnak le, és legújabban már fényképeznek is. (meg ha jól tudom, a postások is járkálnak ilyennel nyugger napokon).
Tele van baszva minden a helymeghatározós cuccokkal, a vasúti szerelvényektől a repülőgépeken át a mentőkig minden. Nekik nem sérülnek a jogaik?
Tudomásul kell venni, hogy informatikai társadalomban élünk, annak minden előnyével visszásságával együtt, meg kell tanulni élni velük. Vagy visszamenni a szavannákra.
lutria 2014.01.21. 20:24:53
Az ilyen céges telefont csak munkaidőben használja a melós(akkor talán van joga a főnöknek követni)munkaidőn kívül hagyja bent a cégnél,a főnök meg nézegetheti az öltözőszekrény vagy a portásfülke koordinátáit a gépén...
efi 2014.01.21. 21:34:19
Enyhén szólva van különbség aközött, hogy a céges notebookon a Windowsban egyszerű felhasználói jogokkal csücsülök benn, meg aközött, hogy a céges okostelón fut egy Android, mely telefonnak még a PIN kódját is csak én ismerem, nem gondolod?
A telefonra azt telepítgetek, amit csak akarok, akkor tiltom le a GPS-t, amikor csak jólesik, és azt lövök le a háttérben futó programok közül, amit akarok. Nem állítom, hogy az NSA nem tudná megoldani, hogy mindezeket ne tehessem meg, de a Kovács Bt ettől azért fényévekre van.
És ha még ez sem elég: igen berakhatom az asztalfiókba is (és mindennap elhíresztelem, hogy egész éjjel túlórázok, még GPS koordinátáim is vannak róla...)
Szumma szummárom, bizony ejnye-bejnye a csúnya munkáltatóknak, de mindehhez munkáltatói oldalról is vagy totális informatikai analfabétának kell lenni, de méginkább szándékosan vak balféknek. Vihar a biliben.
NekemNemEzKell 2015.08.02. 11:23:58
Ez itt a hülyék gyülekezet! A munkáltató is, meg a munkavállaló is!Technikai analfabéták, mindkét fél!Ez így tényleg vihar a biliben!